CELEX: 32021D1357
Language: lt
Date: 1625011200000
Title: Komisijos sprendimas (ES) 2021/1357 2021 m. birželio 30 d. kuriuo Slovėnijai leidžiama pratęsti tam tikrus Europos Parlamento ir Tarybos reglamento (ES) 2021/267 2 straipsnyje nurodytus laikotarpius (pranešta dokumentu Nr. C(2021) 4628) (Tekstas autentiškas tik anglų kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/5
               
            
         KOMISIJOS SPRENDIMAS (ES) 2021/1357
         2021 m. birželio 30 d.
         kuriuo Slovėnijai leidžiama pratęsti tam tikrus Europos Parlamento ir Tarybos reglamento (ES) 2021/267 2 straipsnyje nurodytus laikotarpius
         
            
               (pranešta dokumentu Nr. C(2021) 4628)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 (1) nurodytų laikotarpių pratęsimo, ypač jo ir 2 straipsnio 8 punktą, ,
         kadangi:
         
                     (1)
                  
                  
                     Reglamento (ES) 2021/267 2 straipsnio 1 dalimi pratęsiami profesinės kompetencijos pažymėjimo (toliau – PKP) turėtojo kvalifikacijos kėlimo kursų išklausymo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d. To reglamento 2 straipsnio 3 dalimi pratęsiamas atitinkamo suderinto Sąjungos kodo „95“ įrašo galiojimas;
                  
               
                     (2)
                  
                  
                     Reglamento (ES) 2021/267 2 straipsnio 5 dalimi pratęsiamas Europos Parlamento ir Tarybos direktyvos 2003/59/EB (2) II priede nurodytų vairuotojų kvalifikacinių kortelių, kurios kitu atveju būtų baigusios galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (3)
                  
                  
                     2021 m. gegužės 20 d. raštu Slovėnija pateikė pagrįstą prašymą leisti pratęsti tam tikrus Reglamento (ES) 2021/267 2 straipsnyje nurodytus laikotarpius. 2021 m. gegužės 21 d. ir birželio 7 d. Slovėnija pateikė prašymą pagrindžiančios papildomos informacijos;
                  
               
                     (4)
                  
                  
                     savo pagrįstu prašymu Slovėnija siekia gauti leidimą Reglamento (ES) 2021/267 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais (tos nuostatos ir 2 straipsnio 3 dalies tikslais) ir leidimą to reglamento 2 straipsnio 5 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais;
                  
               
                     (5)
                  
                  
                     remiantis Slovėnijos pateikta informacija, dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti, išklausyti kvalifikacijos kėlimo kursus ir gauti jų išklausymo pažymėjimus, įrašyti suderintą Sąjungos kodą „95“ ir atnaujinti vairuotojų kvalifikacines korteles toje valstybėje narėje greičiausiai vis dar bus sudėtinga po 2021 m. birželio 30 d.;
                  
               
                     (6)
                  
                  
                     Slovėnijos teigimu, visi kvalifikacijos kėlimo kursai toje valstybėje narėje turi būti vykdomi fiziškai dalyvaujant susijusiems vairuotojams. Tačiau dėl padėties, susidariusios dėl COVID-19 pandemijos, kvalifikacijos kėlimo kursų veikla turėjo būti arba sustabdyta, arba labai apribota, visų pirma atsižvelgiant į taikomas priemones, susijusias su saugaus atstumo laikymosi taisyklėmis;
                  
               
                     (7)
                  
                  
                     remiantis Slovėnijos pateikta informacija, 2020 m. kovo 18 d. ši valstybė narė pradėjo pirmąjį visuotinę izoliaciją, kuri tęsėsi iki 2020 m. gegužės 17 d., o 2020 m. lapkričio 16 d. – antrąją visuotinę izoliaciją, kuri tęsėsi iki 2021 m. vasario 14 d. Vėliau 2021 m. balandžio 1 d. ji pradėjo trečiąją visuotinę izoliaciją, kuri tęsėsi iki 2021 m. balandžio 11 d. Taigi dėl COVID-19 pandemijos poveikio ši valstybė narė iš viso buvo uždaryta ilgiau nei penkis su puse mėnesio;
                  
               
                     (8)
                  
                  
                     Slovėnijos teigimu, kartu su visomis šiomis izoliacijos priemonėmis buvo priimtos priemonės, kuriomis uždrausta įprasta kvalifikacijos kėlimo kursų veikla dėl taikomų saugaus atstumo laikymosi priemonių. Konkrečiai kalbant apie trečiąją visuotinę izoliaciją, kuri truko nuo 2021 m. balandžio 1–11 d., rengti kvalifikacijos kėlimo kursų iš viso nebuvo leista;
                  
               
                     (9)
                  
                  
                     rengti kvalifikacijos kėlimo kursus leidžiama nuo 2021 m. gegužės mėn., tačiau vienuose kursuose gali dalyvauti ne daugiau kaip 10 asmenų. Slovėnijos teigimu, jie daro prielaidą, kad tik 2021 m. pabaigoje vežėjai galės organizuoti savo veiklą taip, kad visi vairuotojai galėtų laiku išklausyti kvalifikacijos kėlimo kursus;
                  
               
                     (10)
                  
                  
                     remiantis šios valstybės narės pateikta informacija, atsižvelgiant į pirmiau minėtas izoliacijos priemones, pastaruoju metu mokymo kursus galėjo lankyti mažiau vairuotojų, palyginti su vairuotojų, kurie įprastais metais tuo pačiu laikotarpiu turėtų lankyti kursus, skaičiumi. Dėl šių izoliacijos priemonių ir kitų priemonių, kurių imtasi atsižvelgiant į situaciją, maždaug 50 proc. vairuotojų nebaigė kvalifikacijos kėlimo kursų, o Slovėnija taip pat apskaičiavo, kad kiekvieną visuotinės izoliacijos mėnesį kvalifikacijos kėlimo kursus lankančių vairuotojų skaičius mažėjo 8 proc., palyginti su įprasta padėtimi;
                  
               
                     (11)
                  
                  
                     be to, Slovėnijos duomenimis, 2019 m. 920-yje kvalifikacijos kėlimo kursų dalyvavo 43 884 vairuotojai, o 2020 m. tik 494-iuose kvalifikacijos kėlimo kursuose dalyvavo 19 089 vairuotojai. Dėl šio sumažėjimo Slovėnija numato, kad paklausa bus didesnė už mokymo įstaigų pajėgumą rengti kvalifikacijos kėlimo kursus. Šiuo metu tos valstybės narės dar nesurengtų kvalifikacijos kėlimo kursų skaičius yra didelis, o dėl vis dar taikomų saugaus atstumo laikymosi priemonių tokio vėlavimo negalima greitai išspręsti;
                  
               
                     (12)
                  
                  
                     remiantis Slovėnijos pateikta informacija, priemonės, kurių imtasi siekiant sustabdyti COVID-19 plitimą, taip pat daro poveikį vairuotojo kvalifikacinių kortelių atnaujinimui. Be pirmiau minėtų sunkumų išklausyti kvalifikacijos kėlimo kursus, kurie, Slovėnijos teigimu, yra būtina vairuotojų kvalifikacijos kortelių atnaujinimo sąlyga, ši valstybė narė taip pat nurodo vietos administracinių institucijų gebėjimų atnaujinti šiuos dokumentus apribojimą. Šios valstybės narės teigimu, Slovėnijoje šiuo metu tik daliai darbuotojų leidžiama dirbti administracinių institucijų pastatuose, ir tikėtina, kad šis apribojimas galios ir artimiausioje ateityje;
                  
               
                     (13)
                  
                  
                     remiantis šios valstybės narės pateikta informacija, tikėtina, kad kai kurios iš šių priemonių bus taikomos artimiausioje ateityje, galimai iki 2021 m. pabaigos. Nors dabartinė pandemijos padėtis Slovėnijoje pamažu gerėja, šioje valstybėje narėje per dieną vis dar nustatoma apie 300 naujų infekcijos atvejų, o tai, atsižvelgiant į šalies dydį, yra laikoma dideliu skaičiumi. Dėl tiekimo grandinių problemų skiepijimas taip pat vyksta lėčiau nei tikėtasi. Dėl to Slovėnija numato, kad priemonės, pavyzdžiui, asmenų uždarose patalpose skaičiaus ribojimas, kol kas išliks, todėl mažiau vairuotojų galės išklausyti savo kvalifikacijos kėlimo kursus;
                  
               
                     (14)
                  
                  
                     Slovėnijos teigimu, priežastis, dėl kurios prašoma ilgiausio leidžiamo šešių mėnesių laikotarpio pratęsimo, paaiškinama tuo, kad vis dar yra daug neatnaujintų vairuotojo kvalifikacinių kortelių, o tai yra maždaug 50 proc. daugiau nei būtų įprastai tikimasi. Be to, vis dar neaišku, kiek laiko tęsis pandemija ir kiek ilgai bus taikomos saugaus atstumo laikymosi priemonės;
                  
               
                     (15)
                  
                  
                     Slovėnija prašo pratęsti tik laikotarpius nuo 2020 m. rugsėjo 1 d. iki 2021 m. birželio 30 d., o ne Reglamento (ES) 2021/267 2 straipsnio 1, 3 ir 5 dalyse nustatytus 10 mėnesių laikotarpius. Todėl kvalifikacijos kėlimo kursų išklausymo ir jų išklausymo pažymėjimų išdavimo, suderinto Sąjungos kodo „95“ įrašymo ir vairuotojo kvalifikacinių kortelių, kurios kitu atveju baigtų galioti naujuoju ataskaitiniu laikotarpiu, atnaujinimo toje valstybėje narėje laikotarpiai nebus pratęsti daugiau kaip 10 mėnesių. Todėl prašomas pratęsimas nekelia neproporcingos rizikos transporto saugai ir saugumui;
                  
               
                     (16)
                  
                  
                     todėl Slovėnijai turėtų būti suteiktas leidimas Reglamento (ES) 2021/267 2 straipsnio 1 dalyje (tos nuostatos ir 2 straipsnio 3 dalies taikymo tikslais) ir 2 straipsnio 5 dalyje nurodytus laikotarpius nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais;
                  
               
                     (17)
                  
                  
                     Slovėnija sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Slovėnijai leidžiama pratęsti Reglamento (ES) 2021/267 2 straipsnio 1, 3 ir 5 dalyse nurodytus laikotarpius, kaip nurodyta toliau:
            
                        a)
                     
                     
                        Reglamento (ES) 2021/267 2 straipsnio 1 ir 3 dalių taikymo tikslais to reglamento 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais ir
                     
                  
                        b)
                     
                     
                        to reglamento 2 straipsnio 5 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais.
                     
                  
         
            2 straipsnis
            Šis sprendimas skirtas Slovėnijos Respublikai.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.
         
            (2)  2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB (OL L 226, 2003 9 10, p. 4).